Хайнрих Хайне
На един политически поет

Превод от немски: Димитър Стоевски, 1947

chitanka.info

Досъщ Тиртей възпяваш ти

юнаците в поеми,

обаче лошо си избрал

и публика и време.

Внимателно те слушат те

и хвалят те безкрайно:

Какъв летеж на мисълта,

какви слова омайни!

Със пълна чаша във ръка

възторжено те славят

и бойните ти песни в хор

с гръмовен глас запяват.

По кръчми пее всеки роб

за свободата мила —

подслажда виното му то

и гостбата му смила.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.